Ingi Þór og stjórnin staðfestu áframhaldandi samstarf Í gær var undirritaður samningur milli stjórnar körfuknattleiksdeildar Snæfells og Inga Þórs Steinþórssonar um að hann haldi áfram þjálfun karla - og kvennaliðsins . Eitt ár var eftir af samningi Inga Þórs við Snæfell . „ Bæði ég og stjórnin eru með samningnum að undirstrika vilja beggja aðila um áframhaldandi samstarf . Það er mjög mikilvægt þegar farið verður að vinna að leikmannamálum sem er að byrja þessa dagana , “ sagði Ingi Þór í samtali við Skessuhorn . Samningurinn er opinn að því leyti að ekki er tímasetning í honum enda er hann í raun staðfesting á eldri samningi . Ingi er nú á sínu sjötta tímabili hjá Snæfelli og ljóst að hann verður að minnsta kosti eitt ár í viðbót . „ Ég kann mjög vel við mig hérna í Hólminum og ætli ég verði ekki hérna eins lengi og ég vil , “ bætti Ingi Þór við í gamansömum tón . Einhverjar mannabreytingar Ingi Þór segir að afrakstur þessa vetrar virðist ekki vera langt frá því sem að var stefnt . Það hafi þó verið vonbrigði að karlaliðið náði ekki í úrslitakeppnina eins og að var stefnt . „ Þetta var bara svo gríðarlega jafnt í sætunum frá þrjú til níu . Haukarnir voru til dæmist í níunda sæti þegar þrjár umferðir voru eftir en enduðu svo í því þriðja . Karlaliðið hjá okkur var að spila vel í mörgum leikjum en vantaði stöðugleikann , “ segir Ingi Þór . Þessa dagana stendur baráttan sem hæst í úrslitakeppni kvenna í Dominosdeildinni og útlit fyrir æðislegan lokasprett í baráttunni um Íslandsmeistaratitilinn . „ Hvort sem við eða Grindavík förum í úrslitin þá verður strembið verkefni að mæta firnasterku liði Keflavíkur í úrslitaviðureigninni sem hefst miðvikudagskvöldið 22. apríl . Keflavíkurliðið hefur verið helsta hindrun okkar í vetur , “ segir Ingi Þór . Aðspurður segir hann að búast megi við einhverjum breytingum á meistaraflokkum Snæfells fyrir næsta vetur . Ljóst sé að Pálmi Freyr hætti hjá körlunum og Kristin McCarty hjá konunum , auk þess sem tvær í kvennaliðinu séu að fara í nám . „ Það eru kynslóðaskipti að eiga sér stað hjá körlunum og ungir menn munu stíga fram á sviðið næsta vetur . Við verðum eitthvað að styrkja hópinn . Hjá konunum verða líka einhverjar breytingar en ég er bjartsýnn á að við verðum með sterk lið á báðum vígstöðvum næsta vetur . Það þýðir ekkert að vera með væl þótt einhver skörð þurfi að fylla . Ég þekki ekkert annað en takast á við verkefnin með áhuga og gleði rétt eins og mórallinn er hérna í Hólminum , “ segir Ingi Þór .